DECIZIA COMISIEI
din 23 ianuarie 2009
de modificare a Regulamentului (CE) nr. 725/2004 al Parlamentului European și al Consiliului în ceea ce privește sistemul OMI de numere unice de identificare ale companiilor și ale proprietarilor înregistrați
[notificată cu numărul C(2009) 148]
(Text cu relevanță pentru SEE)
(2009/83/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 725/2004 al Parlamentului European și al Consiliului din 31 martie 2004 privind consolidarea securității navelor și a instalațiilor portuare (1), în special articolul 10 alineatele (1) și (2),
întrucât:
(1)
Regulamentul (CE) nr. 725/2004 a adoptat măsuri adecvate în domeniul politicii transportului maritim, stabilind norme comune pentru interpretarea, punerea în aplicare și monitorizarea în cadrul Comunității a modificărilor la Convenția internațională din 1974 privind siguranța vieții pe mare (Convenția SOLAS) și a Codului internațional pentru securitatea navelor și a instalațiilor portuare (codul ISPS), adoptat în cadrul conferinței diplomatice a Organizației Maritime Internaționale (OMI) la 12 decembrie 2002.
(2)
Cerințele care formează partea A a Codului ISPS, care au devenit obligatorii în temeiul capitolului XI-2 al anexei la convenția SOLAS, au fost adăugate în anexa II la Regulamentul (CE) nr. 725/2004.
(3)
La 20 mai 2005, OMI a adoptat Rezoluția MSC 196(80) (rezoluția comitetului pentru siguranță maritimă) de modificare a codului ISPS în ceea ce privește cerințele obligatorii privind dispozițiile capitolului XI-2 al anexei la convenția SOLAS care formează partea A a codului respectiv. În consecință, versiunea actualizată a instrumentelor internaționale aplicabile, menționate la articolul 2 din Regulamentul (CE) nr. 725/2004, va include modificările la codul ISPS.
(4)
Modificările aduse codului ISPS sunt adoptate de Organizația Maritimă Internațională drept măsură pentru a consolida siguranța maritimă, securitatea și protecția mediului și pentru a facilita prevenirea fraudei maritime. Procedura de verificare a conformității, stabilită de articolul 10 alineatul (5) din Regulamentul (CE) nr. 725/2004, nu se aplică în cazul navelor care operează în serviciile interne și în instalațiile portuare care le deservesc, întrucât modificările la codul ISPS realizate de Rezoluția MSC 196(80) constituie o actualizare tehnică a dispozițiilor codului ISPS.
(5)
Respectiva procedură de verificare a conformității nu se aplică, de asemenea, în ceea ce privește traficul maritim internațional, întrucât, pe baza evaluării efectuate de Comisie, nu există niciun risc ca o astfel de modificare să diminueze standardul siguranței maritime sau ca aceasta să fie incompatibilă cu legislația comunitară. Mai mult, în ceea ce privește traficul maritim internațional, niciun stat membru nu a solicitat Comisiei lansarea acestei proceduri și nici nu și-a manifestat dezacordul față de includerea modificărilor aduse dispozițiilor părții A a codului ISPS în ceea ce privește instrumentele juridice comunitare relevante.
(6)
Statele membre vizate au votat în unanimitate/cu majoritate calificată (2) în favoarea integrării, în anexa II la Regulamentul (CE) nr. 725/2004, a actualizării tehnice a dispozițiilor codului ISPS cu privire la navele vizate la articolul 3 alineatul (2) din Regulamentul (CE) nr. 725/2004 și la companiile acestora.
(7)
Prin urmare, anexa II la Regulamentul (CE) nr. 725/2004 trebuie modificată în mod corespunzător.
(8)
Măsurile prevăzute de prezenta decizie sunt conforme cu avizul comitetului instituit în temeiul articolului 11 alineatul (1) din Regulamentul (CE) nr. 725/2004,
ADOPTĂ PREZENTA DECIZIE:
Articolul 1
Anexa II la Regulamentul (CE) nr. 725/2004 se modifică în conformitate cu anexa la prezenta decizie.
Articolul 2
În ceea ce privește traficul maritim internațional vizat la articolul 3 alineatul (1) din Regulamentul (CE) nr. 725/2004, statele membre trebuie să pună în aplicare integral, până la 1 ianuarie 2009, modificările aduse dispozițiilor apendicelui 1 și apendicelui 2 la partea A a codului ISPS, adoptate de Rezoluția MSC 196(80) a OMI la 20 mai 2005.
Articolul 3
În ceea ce privește traficul maritim național vizat la articolul 3 alineatul (2) din Regulamentul (CE) nr. 725/2004, statele membre trebuie să pună în aplicare integral, până la 1 ianuarie 2009, modificările aduse dispozițiilor apendicelui 1 și apendicelui 2 la partea A a codului ISPS, adoptate de Rezoluția MSC 196(80) a OMI la 20 mai 2005.
Articolul 4
Prezenta decizie se adresează statelor membre.
Adoptată la Bruxelles, 23 ianuarie 2009.